《永邑杨君鉴子明譬斋读书将从事於古人为己之》
宋代·陈文蔚

人性靡不善，因物始有迁。
本体遭剥蚀，如鉴尘所昏。
畴昔均秉彝，善端本绵绵。
既茂闲邪功，诚心所由存。
若为用力地，格物居其先。
万珠一理贯，洞然见本根。
表里俱澄澈，断断义理分。
言动中伦虑，狂愚讵同论。
彼哉迷复子，一自万里奔。
认赘以为嫡，未尝知反观。
君子审取舍，不容泾渭浑。
中扃瞭如烛，肯蔽耳目官。
中庸示明训，一言会其元。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。